Broj: 711-I-528-P-68/23-04-23

Zagreb, 22. ožujka 2023.

 **JOSIP BUTKOVIĆ**

**voditelj Službe za poslove Uprave Hrvatske agencije za malo gospodarstvo, inovacije i investicije**

**Predmet: očitovanje na zahtjev Josipa Butkovića**

* *daje se*

Povjerenstvo za odlučivanje o sukobu interesa (u daljnjem tekstu: Povjerenstvo) dana 8. ožujka 2023. pod brojem 711-U-3386-P-68/23-01-26 zaprimilo je zahtjev za očitovanjem koji je podnio Josip Butković, voditelj Službe za poslove Uprave Hrvatske agencije za malo gospodarstvo, inovacije i investicije (dalje: HAMAG-BICRO).

Uz podneseni zahtjev podnositelj je dostavio izjavu od 7. ožujka 2023. kojom se Vjeran Vrbanec, predsjednik Uprave HAMAG-BICRO-a, izuzeo iz svih postupaka donošenja odluka, odnosno sudjelovanja u donošenju odluka i sklapanju ugovora iz nadležnosti navedene Agencije u obavljanju funkcija provedbenog tijela u okviru Otvorenog poziva na dostavu projektnih prijedloga (bespovratna sredstva) „Jačanje održivosti te poticanje zelene i digitalne tranzicije poduzetnika u sektoru turizma“ (referentni broj: NPOO.C1.6.R1-12.01), kojeg je 15. listopada 2022. objavilo Ministarstvo turizma i sporta, a vezano uz zaprimljeni projektni prijedlog trgovačkog društva KAMP ŠIMUNI d.o.o. jer je s navedenim trgovačkim društvom njegov bračni drug u odnosu zakupnika zemljišta za smještaj mobilne kućice.

Uz podneseni zahtjev podnositelj je također dostavio i poruke elektroničke pošte upućene Ministarstvu financija (tijelu nadležnom za koordinaciju praćenja provedbe Nacionalnog plana oporavka i otpornosti), Ministarstvu turizma i sporta (tijelu državne uprave nadležnom za komponentu/podkomponentu Nacionalnog plana oporavka i otpornosti 2021. – 2026.), Upravnom odboru i Upravi HAMAG-BICRO-a, a kojima je dostavljena spomenuta izjava Vjerana Vrbanca.

Nadalje, podnositelj je uz zahtjev dostavio i Odluku o izuzeću predsjednika Uprave HAMAG-BICRO-a od 8. ožujka 2023., KLASA: 080-01/23-01/01, URBROJ: 567-10-23-1, koju su donijeli zamjenik predsjednika Uprave HAMAG-BICRO-a Ante-Janko Bobetko i član Uprave HAMAG-BICRO-a Želimir Kramarić, a kojom je u točki I. utvrđeno izuzeće Vjerana Vrbanca, predsjednika Uprave HAMAG-BICRO-a, s istim sadržajem kao što je navedeno u izjavi od 7. ožujka 2023. dok je u točki II. utvrđeno da Želimir Kramarić, član Uprave HAMAG-BICRO-a, zamjenjuje Vjerana Vrbanca u svim postupcima donošenja odluka, odnosno, sudjelovanja u donošenju odluka i sklapanju ugovora iz nadležnosti HAMAG-BICRO-a u obavljanju funkcija Provedbenog tijela u okviru Otvorenog poziva prema važećim pravilima o postupanju. U točki III. navedene Odluke utvrđeno je da će se ista dostaviti Upravi i Upravnom odboru te da će se na službenoj internetskoj stranici HAMAG-BICRO-a objaviti priopćenje o Odluci.

Nastavno na sve dostavljeno, podnositelj postavlja upit je li potrebno poduzeti kakve dodatne aktivnosti te moli uputu za daljnje postupanje.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21., dalje: ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 2. sjednici održanoj 22. ožujka 2023., podnositelju daje očitovanje, kako slijedi.

Uvidom u priopćenje od 7. ožujka 2023. objavljeno na mrežnim stranicama HAMAG-BICRO-a utvrđeno je da se u istom navodi da HAMAG-BICRO objavljuje odluku o izuzeću predsjednika Uprave, Vjerana Vrbanca iz svih postupaka donošenja odluka, odnosno, sudjelovanja u donošenju odluka i sklapanju ugovora iz nadležnosti HAMAG-BICRO-a u obavljanju funkcija provedbenog tijela u okviru Otvorenog poziva na dostavu projektnih prijedloga (bespovratna sredstva) „Jačanje održivosti te poticanje zelene i digitalne tranzicije poduzetnika u sektoru turizma“ (referentni broj: NPOO.C1.6.R1-12.01) kojeg je 15. listopada 2022. objavilo Ministarstvo turizma i sporta.

Svaki je obveznik ZSSI-a, a koji krug obuhvaća i predsjednika Uprave HAMAG-BICRO-a temeljem izričite odredbe članka 3. stavka 1. točke 47. ZSSI-a, uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog te da se u slučaju postojanja odnosa povezanosti s osobama koje prijavljuju projektne prijedloge u okviru predmetnog postupka dodjele bespovratnih sredstava izuzme od svakog, pa i posrednog, sudjelovanja u provedbi tog postupka.

Nadalje, u cilju očuvanja vlastitog integriteta i jačanja transparentnosti u obnašanju javnih dužnosti, obveznici su osobama koje bi poduzimale radnje u provedbi predmetnog postupka dodjele bespovratnih sredstava dužni deklarirati okolnosti povezanosti s prijaviteljima u okviru konkretnog otvorenog poziva te o tome obavijestiti javnost putem službene mrežne stranice HAMAG-BICRO-a. Na taj način skreće se pozornost osobama koje provode predmetni postupak, ali i zainteresiranoj javnosti, na potrebu provođenja nadzora nad izvršavanjem istog.

Uzimajući u obzir sve navedeno, Povjerenstvo ističe da iz opisanih radnji predsjednika Uprave HAMAG-BICRO-a i daljnjih radnji zamjenika predsjednika Uprave HAMAG-BICRO-a Ante-Janka Bobetka te člana Uprave HAMAG-BICRO-a Želimira Kramarića proizlazi da je okolnost povezanosti predsjednika Uprave HAMAG-BICRO-a s prijaviteljem u okviru otvorenog poziva deklarirana te da je donesena odluka o izuzeću iste osobe iz predmetnog postupka i za poduzimanje radnji utvrđena njegova zamjena, kao i da je o tome dano priopćenje na mrežnim stranicama HAMAG-BICRO-a.

Iz Izjave predsjednika Uprave HAMAG-BICRO-a od 7. ožujka 2023. i Odluke o izuzeću predsjednika Uprave HAMAG-BICRO-a od 8. ožujka 2023. proizlazi da se predsjednik Uprave izuzima iz svih postupaka donošenja odluka, odnosno sudjelovanja u donošenju odluka i sklapanju ugovora iz nadležnosti HAMAG-BICRO-a u obavljanju funkcija provedbenog tijela u okviru Otvorenog poziva na dostavu projektnih prijedloga (bespovratna sredstva) „Jačanje održivosti te poticanje zelene i digitalne tranzicije poduzetnika u sektoru turizma“, a vezano uz zaprimljeni projektni prijedlog trgovačkog društva KAMP ŠIMUNI d.o.o., dok iz priopćenja objavljenog na mrežnim stranicama HAMAG-BICRO-a proizlazi da se predsjednik Uprave izuzima iz svih postupaka u okviru navedenog otvorenog poziva, a ne samo vezano uz zaprimljeni projektni prijedlog trgovačkog društva KAMP ŠIMUNI d.o.o.

Sukladno navedenom, Povjerenstvo ukazuje kako je Izjavu predsjednika Uprave HAMAG-BICRO-a od 7. ožujka 2023. i Odluku o izuzeću predsjednika Uprave HAMAG-BICRO-a od 8. ožujka 2023. potrebno uskladiti sa sadržajem priopćenja objavljenog na mrežnim stranicama HAMAG-BICRO-a i izuzeće predsjednika Uprave utvrditi u odnosu na cijeli postupak dodjele bespovratnih sredstava u okviru Otvorenog poziva na dostavu projektnih prijedloga (bespovratna sredstva) „Jačanje održivosti te poticanje zelene i digitalne tranzicije poduzetnika u sektoru turizma“.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana